
I SKYRIUS
BENDRA INFORMACIJA

1. Pavadinimas: Šėtos socialinis ir ugdymo centras (toliau - Centras), kodas: 191892987.
2. Apie įstaigą: Centras yra Kėdainių rajono savivaldybės biudžetinė įstaiga. Centro įsteigimo data – 2001m. rugsėjo 21 d.  Centras įregistruotas valstybinės įmonės „Registrų centras“ Kauno filiale. Centro adresas - Ramygalos g. 34a, LT – 58130, Šėtos mstl., Kėdainių r. savivaldybė. Interneto svetainė www.ssuc.lt 
3. Vadovas:  Eleonora Ramonienė.
4. Veiklos rūšys: stacionarinė slaugos įstaigų veikla (kodas 87.10), stacionarinė pagyvenusių ir neįgalių asmenų globos veikla (kodas 87.30), nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla (kodas 88.10),   ikimokyklinio amžiaus vaikų ugdymas (kodas 85.10.10), priešmokyklinio amžiaus vaikų ugdymas (kodas 85.10.20).
5. Licencijos: 
		2018-09-04 išduota Socialinių paslaugų priežiūros departamento prie Socialinės apsaugos ir darbo  ministerijos licencija: Institucinė socialinė globa (ilgalaikė, trumpalaikė) suaugusiems asmenims su negalia, senyvo amžiaus asmenims.
		2014-10-16 (patikslinta 2019-09-17) Valstybinė akreditavimo sveikatos priežiūros veiklai tarnyba prie sveikatos apsaugos ministerijos suteikė teisę verstis asmens sveikatos priežiūros veikla ir teikti asmens sveikatos priežiūros paslaugas: bendrąsias asmens sveikatos priežiūros: slaugos (bendrosios praktikos slaugos), kineziterapijos, masažo.
		2011-06-02 Nacionalinio visuomenės sveikatos centro prie Sveikatos apsaugos ministerijos išduotas leidimas-higienos pasas: Stacionarių suaugusiųjų globos ir slaugos įstaigų veikla, LHP Nr. 9-0566; 2011-01-19 ugdymo veikla (ikimokyklinio ugdymo veikla) LHP Nr. 9-0044; 2014-09-22 Ambulatorinių asmens sveikatos priežiūros įstaigų veikla. (Bendruomenės slauga, bendrosios praktikos slauga) LHP Nr. 9-0715(14); 2017-03-01 LHP 2-244 (17.4.1.2.23) Ambulatorinių asmens sveikatos priežiūros įstaigų veikla – kineziterapija, masažas.

II SKYRIUS
ĮSTAIGOS VEIKLOS REZULTATAI

6. Metinio veiklos plano įgyvendinimas. Šėtos socialinio ir ugdymo centro veikla 2022 m. buvo vykdoma vadovaujantis įstaigos 2021-2025 m. strateginiu veiklos planu bei  Šėtos socialinio ir ugdymo centro 2022 m. veiklos planu. Užtikrinant tikslų ir uždavinių  įgyvendinimą, buvo efektyviai planuojami darbai ir vykdomos pareigybinės funkcijos. Centro veiklos pasiekti rezultatų rodikliai įvertinami analizuojant atitiktį socialinės globos normoms, atliktus darbuotojų ir paslaugų gavėjų apklausų rezultatus ir vertinant teikiamų paslaugų kokybę pagal Europos socialinių paslaugų kokybės sistemą EQUASS. Atlikus apklausų rezultatų analizę, nustatyta, kad 93 proc. apklaustųjų teikiamų paslaugų kokybę vertina teigiamai, t. y. labai gerai ir gerai.
6.1. Suaugusių ir senyvo amžiaus asmenų globos padalinio metinio veiklos plano įgyvendinimas. Įgyvendinant 2022 m. globos padalinio veiklos planą, buvo siekta: 1)užtikrinti teikiamų paslaugų kokybę; 2)sudaryti ir užtikrinti paslaugų gavėjams saugią ir įgalinančią aplinką; 3) užtikrinti vadovų ir paslaugas teikiančių darbuotojų kvalifikacijos kėlimą bei kompetencijų tobulinimą.	 
2022 m. įstaiga siekė užtikrinti teikiamų paslaugų kokybę. Tikslui pasiekti įdiegta socialinių paslaugų kokybės vertinimo sistema EQUASS, pagal kurios metodiką apskaičiuojami veiklos kokybės rezultatai, vertinama socialinių ir sveikatos priežiūros paslaugų kokybė bei apklausų būdu gaunami paslaugų kokybės vertinimo rezultatai. Paslaugų gavėjai buvo skatinami dalyvauti bendruomenės ir socialinių partnerių renginiuose, užimtumo veiklose, grupinėse ir individualiose mankštose, projektų įgyvendinimo veiklose. Įstaiga nuolat siekia palaikyti paslaugų gavėjų savarankiškumą, įgalinant juos pilnaverčiam socialiniam gyvenimui bendruomenėje. Sudarytos galimybės paslaugų gavėjams dalyvauti įstaigos veiklos planavime, veiklos rezultatų vertinime. Skatiname paslaugų gavėjus išreikšti savo poreikius, norus svajones, siekti asmeninių tikslų. 
Įstaiga sudaro ir užtikrina paslaugų gavėjams saugią ir įgalinančią aplinką. Paslaugų gavėjų įgalinimas pasireiškia per saviraišką (mėgstama veikla, užimtumas), per pagarbius santykius tarp paslaugų gavėjo ir aptarnaujančio personalo bei tarpasmeninių santykių su artimaisiais palaikymu. Šios priemonės leidžia paslaugų gavėjams jaustis saugiais, vertingais ir reikšmingais. Įstaiga siekia kurti aplinką, kurioje paslaugų gavėjas yra pagrindinis teisių ir laisvių turėtojas su savo gebėjimais, galimybėmis, vertybėmis ir tikslais.
Profesinės kompetencijos kėlimo tikslas – užtikrinti socialinių paslaugų kokybę ir veiksmingumą.  Tobulinant administracijos, personalo kompetencijas, organizuoti naujų teisės aktų, gerosios patirties aptarimai, dalyvauta mokymuose. Skatinamas informacinių ir komunikacinių technologijų naudojimas darbo procesuose. Centro darbuotojai motyvuoti mokytis tiek, kiek tai gali padėti siekti tikslų ar spręsti problemas. Kiekvienas darbuotojas turi vidinę motyvaciją tobulėti, kad patenkintų paslaugų gavėjų ir kitų suinteresuotųjų šalių interesus. 
6.1.1. Sveikatos priežiūros paslaugos.  Paslaugų gavėjams pagal poreikį atliekami perrišimai, pragulų profilaktikai naudojama 12 antipragulinių čiužinių, funkcinėmis slaugos lovomis naudojasi 35 gyventojai, matuojamas kraujo spaudimas, teikiamos  kitos sveikatos priežiūros paslaugos. Paslaugų gavėjai aprūpinti medikamentais. Jų vartojimo priežiūra bei kontrolė vykdoma pagal patvirtintą „Medikamentų gavimo, saugojimo, išdavimo ir nurašymo tvarką“. Šeimos gydytojo siuntimu paslaugų gavėjams užtikrinamas  specialistų konsultacijų organizavimas, jų rekomendacijų vykdymas. Paslaugų gavėjai konsultuoti: Kauno medicinos universiteto klinikų specialistai konsultavo  2 gyventojus (7 vizitai), LOR gydytojas konsultavo 3 gyventojus, psichiatras konsultavo 10 gyventojų (80 vizitų), urologas konsultavo 11 gyventojų, neurologas – 3 gyventojus, traumatologas – 3 gyventojus, psichologo konsultacija suteikta 10 gyventojų, ginekologo – 2 gyventojoms,  kardiologas konsultavo 2 gyventojus, akių gydytojo konsultacija – 6 paslaugų gavėjams, odontologo konsultacija suteikta 6 gyventojams, dermatologas konsultavo 6 paslaugų gavėjus.  Įstaigoje užtikrinta infekcijos plitimo valdymo kontrolė. Įstaiga apsirūpinusi reikiamomis būtinosiomis asmeninėmis apsaugos priemonėmis, kurios nuolat papildomos. Asmens sveikatos priežiūros specialistai dalyvauja vertinant paslaugų gavėjų poreikius bei teikia rekomendacijas sudarant ISGP. Paslaugų gavėjai aprūpinti asmens higienos priemonėmis, rūbais, avalyne, patalyne, baldais. Pritaikyta įstaigos infrastruktūra senyvo amžiaus asmenims ir asmenims su sunkia negalia sudarė galimybes užtikrinti kokybišką pagalbą, slaugą ir profilaktiką, teikti globos paslaugas, atitinkančias socialinės globos normas. 
6.1.2. Socialinio darbo ir užimtumo paslaugos. Pagrindinis socialinio darbo tikslas – senyvo amžiaus globos namuose užtikrinti orią, sveiką ir pilnavertišką senatvę. Tikslui įgyvendinti buvo siekiama užtikrinti tinkamą socialinių paslaugų paskyrimą, planavimą, asmens apgyvendinimą, poreikių tenkinimą. Paslaugų gavėjai skatinami aktyviai dalyvauti visuomenės gyvenime, bendruomenės veikloje. Skatinami palaikyti ar  atstatyti prarastus socialinius, bendravimo, bendradarbiavimo įgūdžius. Naujai atvykusiems gyventojams buvo sudaryti adaptacijos planai, siekiant palengvinti  jų prisitaikymą naujoje gyvenamojoje aplinkoje. Žmogaus prisitaikymo sėkmė labai priklauso nuo jį supančios aplinkos ir žmonių su kuriais tenka bendrauti. Visiems įstaigos gyventojams įvertinami poreikiai ir sudaromi Individualūs socialinės globos planai. Sudarant ISGP įtraukiama specialistų komanda, dalyvauja ir pats gyventojas, kuris išsako savo norus, asmeninius tikslus. Poreikiai pervertinami ir planai koreguojami pasikeitus asmens fizinei bei psichologinei būklei. Sudaromos sąlygos, įgalinančios asmenį viską, kas įmanoma atlikti pačiam. Pagal parengtą ISGP palaikomi ir stiprinami gyventojų asmeninės higienos, buitiniai, orientaciniai, kognityviniai, bendravimo įgūdžiai. Gyventojai pagal savo sugebėjimus ir galimybes įtraukiami į visų sprendimų, susijusių su jo gyvenimu priėmimą. Sudarytos sąlygos dalyvauti paslaugų planavime, išsakant savo nuomonę susirinkimų metu ar tiesiogiai bendraujant su darbuotojais. Paslaugų gavėjų artimieji dalyvavo tyrime vertinant teikiamų paslaugų kokybę. Tyrimo analizė parodė, kad artimieji džiaugiasi įstaigoje esančia švara, tvarka, maloniu bendravimu, informacijos gavimu, taip pat patenkinti laisvalaikio užimtumo veiklomis.
Laisvalaikio ir užimtumo paslaugas centre organizuoja užimtumo specialistas. Kasmet organizuojamos tradicinės metų šventės, ekskursijos. Multimedijos pagalba stebėtos televizijos laidos, pažintiniai ir meniniai filmai, koncertai, spektakliai, dailės  darbelių užsiėmimų metu kuriami paveikslai iš smėlio, karoliukų, gamtinių medžiagų. Ilgametė draugystė nenutrūksta su Šėtos miestelio bendruomenės kolektyvais „Sidabrinė gija“ ir „Vingiorykštė“. Šie kolektyvai visada mielai aplanko ir skiria dainas mūsų bendruomenei. Menines programas mūsų bendruomenei dovanojo šie kolektyvai: liaudiškos muzikos kapela „Jonavėlė“, Truskavos kultūros centro moterų ansamblis „Verdenė“, Kėdainių TAU ansamblis „Giedra“, Miežiškių kaimo kapela „Rudenėlis“, Kėdainių kultūros centro folkloro ansamblis „Jorija“, Kėdainių „Spindulio“ mokyklos auklėtiniai. Visi renginiai, koncertai, veiklos yra fiksuojamos bei eksponuojamos stenduose. Organizuojami gyventojų pasveikinimai  kasmetinių gimtadienių ir jubiliejų proga.
6.1.3. Mitybos organizavimas. Kėdainių rajono savivaldybės patvirtinta dienos maitinimo kaina – 3,50 Eur. Paslaugų gavėjų maitinimas organizuojamas 4 kartus per dieną. Valgiaraščiai sudaromi pagal rekomenduojamas paros maistinių medžiagų ir energijos normas. Sudarant valgiaraščius atsižvelgiama į paslaugų gavėjų pageidavimus ir norus bei įstaigos galimybes. Siekiant užtikrinti gyventojų, sergančių cukriniu diabetu (šiuo metu jų yra 4) poreikius ir  atitinkantį maitinimą, sudaromas atskiras valgiaraštis, užtikrinantis maitinimo dažnumą bei užkandžius. Pagal poreikį ir medikų nurodymus maistas trinamas (šiuo metu maistas trinamas 6 asmenims).  
6.1.4. Medicininės reabilitacijos paslaugos. Centre organizuojamas nuolatinis, planingas medicininės reabilitacijos paslaugų teikimas. Teisingas kineziterapijos diagnozės nustatymas užtikrina tinkamų sveikatinimo metodų bei priemonių tikslingą parinkimą paslaugų gavėjui.  Atsižvelgiant į šeimos gydytojo rekomendacijas, atvykstančių paslaugų gavėjų sveikatos būklę, sistemingai vykdomos reabilitacijos, kineziterapijos ir masažo procedūros. Kineziterapijos paslaugas teikia kineziterapeutė, turinti atitinkamą išsilavinimą ir licenciją. Centre 2022 metais buvo teikiamos kineziterapijos ir masažo paslaugos, kurių metu buvo atliekamos šios procedūros:
· Individualios  kineziterapijos – 1009 procedūros;
· Bendra gyventojų mankšta- 92 kartai;
· Bendra gyventojų mankšta (smulkiosios motorikos ir kognityvinių f-jų lavinimas)- 35 kartai;
· Bendra darbuotojų mankšta - 112 kartų;
· Masažo gyventojams – 554 procedūros;
· Kompresinės terapijos – 203 procedūros;
· Šviesos terapijos – 11 procedūrų;
· Elektros terapijos (TENS) – 43 procedūros;
· Judesio korekcija specialiomis juostelėmis (teipavimas) – 3 procedūros.
Bendrose mankštose vidutiniškai dalyvavo 22 paslaugų gavėjai.
Paslaugų gavėjams, kuriems nustatytas poreikis, yra skiriama kompensacinė technika: vaikštyne naudojasi 7 paslaugų gavėjai, lazdele – 9 paslaugų gavėjai, su kineziterapeuto pagalba - vaikštyne naudojasi  2 paslaugų gavėjai,  savarankiškai vežimėliais naudojasi  1 paslaugų gavėjas. Masažo paslaugas teikia gydomojo masažo specialistė, turinti atitinkamą išsilavinimą ir licenciją gydomojo masažo paslaugų teikimui. Masažas atliekamas pagal gydytojų paskyrimus ir pagal gydomojo masažo specialisto sudarytą grafiką, įvertinus paslaugų gavėjų fizinę būklę ir kontraindikacijas. Paslaugų gavėjai pagal galimybes naudojasi įrengta lauko sporto aikštele, lauko treniruokliais.
6.2. ŠSUC vaikų darželio metinio veiklos plano įgyvendinimas.
2022 m. vaikų ugdymas buvo vykdomas pagal atnaujintą Šėtos socialinio ir ugdymo centro ikimokyklinio ugdymo programą (2022 m.) ir atnaujintą Bendrąją priešmokyklinio ugdymo ir ugdymosi programą (2022). Įstaigoje sukomplektuotos 2 grupės: mišri priešmokyklinio ugdymo, „Pelėdžiukų“, kurioje ugdomas 21 (5-6 m.) vaikas (iš jų 8 priešmokyklinukai) ir  ikimokyklinio ugdymo grupė ,,Skruzdėliukų“, kurioje ugdoma 16 (2-4 m.) vaikų. Per 2022 metus įstaigoje buvo ugdomi 3 užsieniečiai (Ukraina). Bendras ugdytinių skaičius 2022 m. gruodžio 31 d. įstaigoje – 37 vaikai. Įgyvendinant centro strateginius tikslus, 2022 metų veiklos plano prioritetinės kryptys: ugdymo kokybės gerinimas; saugios ir sveikos bendruomenės narių poreikius atitinkančios aplinkos kūrimas. Siekiant įgyvendinti 2022 m. veiklos plane išsikeltus tikslus ir uždavinius numatytos priemonės ir jų įgyvendinimo  rezultatai. 
Svarbiausi 2022 m. veiklos rezultatai. 
Įgyvendinant strateginę kryptį ugdymo kokybės gerinimas ir atsižvelgiant į 2022 m. veiklos plano tikslą pagerinti ikimokyklinio ir priešmokyklinio amžiaus vaikų pasiekimus buvo keliama uždavinys – ugdymosi metodų ir strategijų įvairovės taikymas, gerinant ikimokyklinio, priešmokyklinio amžiaus bei specialiųjų ugdymosi poreikių turinčių vaikų pasiekimus. 
Svarbiausi šio tikslo rezultatai: 
1. 2022 m. sausio mėn. baigta atnaujinti Šėtos socialinio ir ugdymo centro Ikimokyklinio ugdymo programa, kurioje ugdymo turinys atliepia LR ikimokyklinio ugdymo ir ugdymosi turinio inovacijas. Priešmokyklinio ugdymo grupėje vaikai ugdomo vadovaujantis Bendrąja priešmokyklinio ugdymo programa (SMM 2022). Siekdamos ugdymo kokybės, mokytojos tikslingai ir pagrįstai naudojo įvairius ugdymo(si) metodus ir inovatyvias strategijas: STEAM veiklas, informatinio mąstymo pradmenų ugdymą, IT įrankius. Parinkdamos ugdymo(si) medžiagą mokytojos orientavosi į ugdytinių individualiąsias savybes, ugdymo(si) poreikius, interesus ir galias, tikslingai ir efektyviai pasitelkė metodinių rinkinių ,,Žaismė ir atradimai“; „Patirčių erdvės“ idėjas (Remiantis mokytojų veiklos stebėsenos rezultatais). 
2. Tikslingai išplėtotos ugdytinių STEAM veiklos. Ugdytiniai 2 STEAM respublikinių projektų ir 5 parodų dalyviai. Rezultatas sėkmingai ugdomos kūrybinės, tyrinėjimo, problemų sprendimo ir kt. kompetencijos. Mokytojai tikslingai tobulino kompetencijas STEAM srityje.
3. Glaudžiai bendradarbiaujant mokytojams ir pagalbos specialistams, nuolat aptariant taikomus metodus, kuriamus ugdymosi kontekstus, naudojamas priemones, pagerinti vaikų, turinčių specialiųjų ugdymosi poreikių, pasiekimai. 2-iems vaikams, turintiems didelių specialiųjų ugdymosi poreikių, parengti individualūs ugdymo planai. Nuo 2022-12-01 individualią pagalbą teikia mokytojo padėjėjui (SUP) (0,5 et), 
4. Vaiko gerovės komisijos organizuotos grupinės 4 intervizijos, kurių metu analizuotos sudėtingos ugdymo ir ugdymosi situacijos, ieškoma sprendimų, dalijamasi patirtimi. Intervizijų rezultatas – patobulėjusios pedagogų kompetencijos įtraukiojo ugdymo srityje.
5. ŠSUC darželio 90 proc. ikimokyklinukų pažanga ir pasiekimai atitinka amžiaus raidą. 95 proc. priešmokyklinukų pasiekė mokyklinę brandą. Ugdytinių pažanga ir pasiekimai fiksuojami e. dienyne ,,Mūsų darželis’’ ir aptarti Mokytojų tarybos posėdžiuose. Tėvai (globėjai) su vaiko pažanga ir pasiekimais supažindinti individualių pokalbių metu (rudenį ir pavasarį). Individualiuose pokalbiuose dalyvavo 97 proc. tėvų. Siekiant ikimokyklinio ir priešmokyklinio ugdymo programų dermės, informacija apie ikimokyklinukų pažangą ir pasiekimus buvo perduota priešmokyklinio ugdymo mokytojai. 
6. Bendradarbiaujant su Kėdainių dailės mokykla centre įgyvendinta ankstyvojo ugdymo dailės programa. Užsiėmimus lankė (45 proc. vaikų). Meninio ugdymo (muzikos ir šokių) užsiėmimai vyko „Skruzdėliukų“ ir „Pelėdžiukų“ grupėse.  Įstaigoje organizuotos 5 tradicinės šventės darželio ir Šėtos miestelio bendruomenei. Ugdytiniai ir mokytojai dalyvavo Šėtos miestelio 660 metinių ir Kėdainių miesto 650 sukakčių renginiuose. 
Įgyvendinant strateginę kryptį ugdymo kokybės gerinimas ir atsižvelgiant į 2022 m. veiklos plano tikslą – saugios ir sveikos bendruomenės narių poreikius atitinkančios aplinkos kūrimas, buvo keliamas uždavinys – vykdyti tikslingą prevencinę patirtinę veiklą įtraukiant šeimas ir socialinius partnerius. 
Svarbiausi šio tikslo rezultatai: 
1. 2022 m. vaikų psichoemocinės  savijautos pagerinimui ikimokyklinio ugdymo grupėje įgyvendinama emocinio ugdymo programa „Kimochi“. Dalyvauta tarptautiniame švietimo įstaigų bendruomenių emocinės raiškos ir jausmų projekte II „Jie mieli ir skirtingi, bet ne visi laimingi“, respublikiniame virtualiame projekte „Linksmas pasisveikinimas su draugais“.
2. Bendradarbiaujant su visuomenės sveikatos specialiste, įgyvendinus 3 ugdomuosius projektus pagerinti vaikų fizinės sveikatos  ir sveikos gyvensenos įgūdžiai. 
3. Remiantis mokytojų ir tėvų stebėjimais, sėkminga 95 proc. vaikų adaptacija. 
4. Tėvų apklausos duomenimis 80 proc. tėvų vertina darželio veiklą gerai ir labai gerai. Reikšmingai išaugo tėvų aktyvumas ir domėjimasis darželio veikla. 
5. Darželio tėvai kviesti dalyvauti programos STEP 0-5 pozityvios tėvystės mokymuose. Dalyvavo 14 proc. tėvų
6. Kartą savaitėje organizuoti kineziterapeuto užsiėmimai vaikams. 
7. 67 proc. pedagogų tobulino kompetencijas „Besimokančių darželio tinklo” (BDT 2022) (72 val.) programoje.
8. Siekiant palankesnio mikroklimato, pedagogams įstaigoje organizuoti išvažiuojamieji komandos formavimo mokymai bei mokymai „Komandos formavimas ir empatijos ugdymas“ (4 val.) ir edukacinis užsiėmimas komandai „Molio lipdymo stebuklas“. 
9. Ugdymosi aplinka pritaikyta skirtingų poreikių vaikams. Ugdymosi aplinka suskirstyta į logiškai apibrėžtas mažesnes erdves. Įrengtos erdvės atsipalaidavimui. Abiejose grupėse įsigytos naujos sensorinės priemonės nusiraminimo erdvėms įrengti. 
10. Organizuoti 3 tėvų susirinkimai, kurių metu pristatyta ŠSUC Ikimokyklinio ugdymo programa, veiklos planai, tikslai, tartasi dėl bendradarbiavimo tikslams pasiekti.
11. Grupėse įsigytos indaplovės. Mokytojo padėjėjos daugiau laiko gali skirti pagalbai vaikams ir mokytojams ugdomojo proceso metu.
12. Siekiant išnaudoti supančią gamtinę ir kultūrinę aplinką įvairių sričių gebėjimų plėtotei bei vaikų kultūrinimui organizuotos netradicinės ugdomosios veiklos ne grupėje (miestelio bažnyčioje, prie Obelies upės, miestelio bibliotekoje). Dalis ikimokyklinukų ir priešmokyklinukų tėvų aktyvūs ugdomųjų projektų bei išvykų dalyviai ir talkininkai.
13. Įgyvendinant Ikimokyklinio ugdymo bei Bendrosios priešmokyklinės programų tikslus bendradarbiauta su Kėdainių r. savivaldybės Švietimo skyriumi, Kėdainių švietimo pagalbos tarnyba, Visuomenės sveikatos biuru, Šėtos gimnazija, Šėtos bažnyčia, Šėtos kultūros centru ir biblioteka, Šėtos gaisrine, Kauno l.-d. „Klausutis“, Kauno l.-d. „Raudonkepuraitė“ Kėdainių l.-d. „Vyturėlis“, Gargždų l.-d. „Naminukas“, Panevėžio l.-d. „Vaikystė“, Panevėžio l.-d. „Papartis“, Radviliškio l.-d. „Žvaigždutė“, Vilniaus l.-d. „Žiedas“, Vilniaus l.-d. „Žiburėlis“ ir kt.
Švietimo pagalbos teikimas. 2022 m. atlyginimo dydis už vaiko išlaikymą Šėtos socialiniame ir ugdymo centre 50 proc. buvo sumažintas 17 (49 proc.) vaikų, nemokami pietūs skirti 8 (100 proc.) priešmokyklinukams: iš jų 4 (50 proc.) taikoma 50 (100) proc. lengvata už maitinimą.
2022 m. Šėtos socialinio ir ugdymo centre švietimo pagalba teikta 9 (24 proc.) ugdytiniams: iš jų 1 – priešmokyklinukui. Ugdytiniams nustatyti kalbėjimo ir kalbos sutrikimai: 4 – fonologiniai kalbos sutrikimai; 1 –  nežymus kalbos neišsivystymas, 1 – vidutinis kalbos neišsivystymas, 1 – žymus kalbos neišsivystymas, 3 – mokymosi sunkumai dėl sulėtėjusios kalbos raidos. Dviems ugdytiniams diagnozuoti dideli specialieji ugdymosi poreikiai, jiems parengti individualūs ugdymo planai.  
Teikiant švietimo pagalbą SUP ugdytiniams vykdytos individualios konsultacijos ugdytinių tėvams (globėjams), individualios pratybos vaikams. Ugdytinių kalbos pasiekimai vertinti du kartus metuose. 90 proc. ugdytinių padarė pažangą. Tėvai su vaikų padaryta pažanga ir pasiekimais supažindinti individualių pokalbių metu. Vaiko gerovės komisija analizavo konkrečius atvejus bei vaiko pasiekimus bendradarbiaudama su Kėdainių pagalbos šeimai centro administracija bei atvejo vadybininku.  Vaiko gerovės komisijoje svarstyti vaikai, kurių elgesys ir/ar pasiekimai turi nerimą keliančių ženklų. 

III SKYRIUS
ŽMOGIŠKŲJŲ IŠTEKLIŲ VALDYMAS

 7. Šėtos socialiniame ir ugdymo centre yra 40 vietų paslaugų gavėjams ir 40 vietų ikimokyklinio amžiaus vaikų ugdymui.
 7.1. Socialinių paslaugų gavėjai. Metų pradžioje Centre gyveno 35 paslaugų gavėjai, metų pabaigoje - 40 paslaugų gavėjų: 30 moterų, 10 vyrų. Iš jų 33  turi sunkią negalią, 6 - fizinę negalią. 2022 m.  ilgalaikei socialinei globai atvyko 18 paslaugų gavėjų, mirė 13: 9 moterys ir 4 vyrai. Vidutinis mirusiųjų amžius 80 metų. 
7.2. Ugdytiniai.  2022 m. įstaigą lankė 37 ugdytinių: 8 priešmokyklinukai ir 29 ikimokyklinukai.  
8. Darbuotojai. Darbuotojų skaičius 2022 metų pradžioje – 40, pabaigoje – 38, iš jų viena darbuotoja vaiko priežiūros atostogose. Iš viso centre patvirtintas etatų skaičius metų pradžioje – 39,28, metų pabaigoje – 39,88. Iš jų: administracija – 4,0, specialistai – 10,0 , pedagogai – 4,38, pagalbinis/techninis ir individualios priežiūros personalas – 21,5. Darbuotojams kasmet organizuojamas profilaktinis sveikatos tikrinimas, sudaromos sąlygos dalyvauti konferencijose ir profesiniuose sambūriuose. Darbuotojai pakankamai aprūpinti jų darbą lengvinančiomis, sveikatą tausojančiomis priemonėmis: keltuvu, vartymo paklodėmis, pernešimo, perkėlimo lentomis, AAP. Darbe palaikoma dalykiška ir jauki atmosfera. Darbuotojai įtraukiami į darbo organizavimą, į darbdavio sprendimų priėmimą. Svarbus motyvacijos veiksnys yra padėkos žodžiai, pagyrimas už gerai atliekamą darbą, darbo rezultatų įvertinimas, tinkamas elgesys su darbuotojais ir pagarba jiems. 
9. Kvalifikacija ir kvalifikacijos tobulinimas. 2022 m. darbuotojų kvalifikacijos tobulinimas orientuotas į profesines kompetencijas svarbias jų darbui, įstaigos tikslų ir uždavinių įgyvendinimui. Direktoriaus, pavaduotojų, specialistų, pedagogų ir kitų darbuotojų kvalifikacija tobulinama įvertinant kvalifikacijos poreikį ir naudą tiesioginiame darbe nuolat, planingai, atsižvelgiant į vadovų rekomendacijas ir užduotis bei naujausių Lietuvos Respublikos įstatymų reikalavimus, vykdant kvalifikacijos tobulinimo informacijos sklaidą darbuotojų tarpe.   
2022 m.  30 centro darbuotojų dalyvavo mokymuose ir tobulino kompetencijas 617 ak. val. Tai sudaro 81,7 proc. visų darbuotojų, tobulinusių kvalifikaciją. Vidutiniškai 1 darbuotojas per metus kvalifikaciją tobulino 20,6 ak. valandų. Tobulinusieji kvalifikaciją darbuotojai įgijo naujų žinių, kurios reikalingos jų darbui ir šias žinias pritaikė, ar iš dalies pritaikė savo darbe. Įstaigoje yra sudaryta profesinį personalo tobulėjimą motyvuojanti aplinka ir galimybės tobulinti profesinę kvalifikaciją. 

IV SKYRIUS
FINANSŲ IŠTEKLIŲ VALDYMAS

10. Finansavimo  iš savivaldybės, valstybės biudžeto, surinktų pajamų ir rėmėjų 2022 m. asignavimų panaudota – 918,2 tūkst. Eur. Iš jų: savarankiškoms funkcijoms atlikti skirti asignavimai – 474,4 tūkst. Eur, panaudota – 474,0 tūkst. Eur.: darbo užmokesčiui ir socialinio draudimo įmokoms panaudota 392,6 tūkst. Eur., prekėms ir paslaugoms – 71,3 tūkst. Eur., darbdavio socialinei paramai – 10,1 tūkst. Eur., 
Valstybės biudžeto lėšų socialinei globai asmenims su sunkia negalia gauta ir panaudota 148,6 tūkst. Eur., iš jų darbo užmokesčiui ir socialinio draudimo įmokoms – 113,6 tūkst. Eur., prekėms ir paslaugoms – 7,9 tūkst. Eur. Įsigyta ilgalaikio materialaus turto už 27,0 tūkst. Eur.(trys funkcinės slaugos lovos, sensorinė sistema, interaktyvus ekranas, komfortinė vonia maudymui, rankų - kojų treniruoklis) taip bus pagerinta gyventojams teikiamų paslaugų kokybė bei praplėstas teikiamų paslaugų sąrašas.
Valstybės lėšos pagal atskirus nutarimus: socialinių darbuotojų darbo užmokesčio didinimui – 8,2 tūkst. Eur.; vadovaujančių darbuotojų darbo užmokesčio didinimui – 4,3 tūkst. Eur.; pedagoginių darbuotojų darbo užmokesčio apmokėjimo sąlygoms gerinti – 0,6 tūkst. Eur.; ukrainiečių vaikų ugdymui – 1,1 tūkst. Eur. Visos sumos skirtos darbo užmokesčiui ir socialinio draudimo įmokų išlaidoms.
Mokymo lėšoms skirta asignavimų – 92,3 tūkst. Eur., panaudota – 92,3 tūkst. Eur., iš jų darbo užmokesčiui ir socialinio draudimo įmokoms panaudota  89,4 tūkst. Eur., prekėms ir paslaugoms – 0,6 tūkst. Eur., ilgalaikio turto įsigijimui  - 2,3 tūkst. Eur.(nešiojamas kompiuteris bei projektorius).
Už suteiktas paslaugas švietimo ir socialinės apsaugos veikloje metų pradžioje buvo lėšų likutis – 4,7 tūkst. Eur., surinkta 205,3 tūkst. Eur., panaudota 183,1 tūkst. Eur. Iš jų darbo užmokesčiui ir socialinio draudimo įmokoms – 85,7 tūkst. Eur., prekėms ir paslaugoms – 85,3 tūkst. Eur. Metų pabaigoje liko 27,0 tūkst. Eur surinktų lėšų likutis. Iš šių lėšų nupirkta ilgalaikio turto:  funkcinė slaugos lova, skalbimo-džiovinimo mašina, du nešiojamieji kompiuteriai, atnaujintas inventorius.
Paramos lėšų teikimą 2022 metais sudarė 3110,87 Eur. 2 proc. gyventojų mokesčio parama, iš įstaigų pagal sudarytas sutartis – 2457,27 Eur., bendrovių ir įmonių parama atsargomis – 653,60 Eur.  
Kėdainių rajono savivaldybės administracija skyrė pedagogų motyvacijai 360 Eur., nemokamų pietų apmokėjimui bei socialiai remtinų vaikų 50 proc. maitinimo išlaidų kompensavimui buvo skirta 5,1 tūkst. Eur. 

V SKYRIUS
PARTNERYSTĖS IR BENDRADARBIAVIMO VALDYMAS

11. Siekiant skatinti bendradarbiavimą, organizuojant vaikų, paslaugų gavėjų ir darbuotojų bendras veiklas, rengiant bei vykdant projektus, programas, organizuojant kultūrinius, sporto bei kvalifikacijos tobulinimo renginius, susitikimus bei skleidžiant gerąją patirtį, sprendžiant problemas bendradarbiauta su Kėdainių r. savivaldybės administracija, Kėdainių r. savivaldybės socialinės paramos skyriumi, švietimo,  kultūros ir sporto skyriumi, Kėdainių pagalbos šeimai centru,  Kėdainių dailės mokykla, Kėdainių kalbų mokykla, Šėtos gimnazija, Šėtos seniūnija, Josvainių socialiniu ir ugdymo centru. Sudarytos bendradarbiavimo sutartys su Kėdainių socialinės globos namais,  Lietuvos reabilitacijos ir slaugos centru, Šėtos kultūros centru, Kėdainių bendruomenės socialiniu centru, Dotnuvos slaugos namais, su Mykolo Romerio universiteto žmogaus ir visuomenės studijų fakultetu. Nuolatinis bendradarbiavimas vyksta su Kėdainių profesinio rengimo centro bendruomene. Jo auklėtinės nuolat teikia grožio procedūrų paslaugas mūsų gyventojams, taip pat atlieka profesines individualios priežiūros darbuotojo praktikas. Įstaigos prisistatymas bendruomenei vyko ir susitikimo  su Šėtos seniūnijos bendruomenių pirmininkais renginio „Bendrystės keliu“ metu. Susitikimo metu aptarti ateities planai, pasidalinta bendradarbiavimo lūkesčiais ir idėjomis, galima partneryste bendruose projektuose. Bendruomenių pirmininkai susipažino su centro veikla ir teikiamomis paslaugomis.
11.1. Projektai. 2022 metais tęsiamas 2021 m. pradėto vykdyti projekto „Menas – visiems“ įgyvendinimas. Projekto tikslas – pažadinti paslaugų gavėjų aktyvumą, skatinti realizuoti savo kūrybines galias, susipažinti su įvairiomis menų technologijomis. Kartu su darbuotojomis gyventojai piešia, mezga, siuvinėja, daro įvairius dailės, keramikos dirbinius. Kėdainių Arnetų namų darbuotojos pravedė edukacinę valandėlę, kurios metu senjorai sužinojo apie vilnos vėlimo paslaptis. Supažindino su vilnos atsiradimo istorija, vilnų rūšimis, vėlimo technologijomis, panaudojimo galimybėmis. Senjorai savo rankomis išbandė natūralią terapiją, kūrė paveikslus. Vyko edukacinė valanda „Gyvybės medis“ su Kėdainių socialinės globos namų gyventojomis. Jos mokė mūsų senjorus kūrybos ir mokėsi pačios iš jų kantrybės ir išminties. Pražydo gražuoliai medžiai iš įvairiausių karoliukų ir dar labiau sustiprėjo besitęsianti bičiulystė su mūsų bendruomene. Apklausų metu darbuotojai ir gyventojai savo dalyvavimą projekte ir partnerių renginiuose vertina labai gerai ir gerai.  Gerinama paslaugų gavėjų gyvenimo kokybė vykdant projektą „Po žingsnelį sveikatos link“ (gyvūnų terapija, druskų kambarys). Centre minimos valstybinės šventės, didžiosios metų šventės švenčiamos pagal visas tradicijas, siekiant sukurti namų aplinką. Centro bendruomenė taip pat prisijungė ir prie tradiciniu projektu jau tapusiu „Europos judumo savaitė“. Veiklos buvo orientuotos į paslaugų gavėjų sveikatą ir galimybes. Į renginius buvo įtraukti ne tik paslaugų gavėjai, bet ir kiti bendruomenės nariai. „ Europos judumo savaitės“ renginiai vyko rugsėjo 20-24 dienomis.  Buvo vykdomos šios veiklos: sporto diena „ Muzikos ritmu“, išvyka į Kėdainius:  „Rudenėjančiame Kėdainių parke“, bendra mankšta: „Judėk tvariai. Išlik sveikas“, „Mažasis krepšinis“, išvyka: „Šėtos miestelis rudenio spalvose“. Taip stiprinamas bendruomeniškumas, pasitikėjimas vienas kitu, gerinamas mikroklimatas. Įtvirtinami socialiniai ryšiai tarp bendruomenių, išgyvenamas pasitenkinimas gyvenimu dėl daugiau patiriamų teigiamų emocijų.

VI SKYRIUS
ĮSTAIGOS PROBLEMOS IR JŲ SPRENDIMO BŪDAI

12. Centro veikla buvo organizuojama taip, kad būtų išvengta koronaviruso infekcijos plitimo, tinkamai paskirstyti darbo krūviai, sureguliuoti darbuotojų srautai. Darbuotojai ir gyventojai yra aprūpinti visomis reikiamomis asmens apsaugos priemonėmis ir nuolat vedama švietėjiška prevencinė veikla siekiant užkirsti kelią koronaviruso plitimui. Centre vykdomas komandinis darbas kuomet į problemų sprendimus įtraukiami kitų sričių specialistai, gyventojų artimieji. Taip užtikrinamos ir ginamos gyventojų teisės, problemos ir nusiskundimai išklausomi, analizuojami, į juos reaguojama. 

___________________________________________


Direktorė								Eleonora Ramonienė

